《精思观崔道士授剑柏中剑常吼若雷》
宋代·李廌

阴阴老柏森庭牖，外脱中空若虚缶。
崔仙授剑柏遂神，剑气腾天剑声吼。
顷年天师受丹诀，此地精思岁华久。
玉函金匮发灵崖，因使阴符诬虎口。
殿中真人道玄笔，笔妙飞扬传不朽。
霜发羽人逢白叟，间岁已闻踰九九。
神游八极吾所愿，道骨仙风愧无有。
欲赋大鹏思子微，恐尔年龄亦为偶。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。